kardosdrur/scandi-wiki huggingface dataset:
Møsting

Mösting, ofte fordansket Møsting, er en tysk adelsslægt, der kom til Danmark i anden halvdel af 1600-tallet under kong Christian V. Det er uklart, om den stadig findes, og om den blev naturaliseret som dansk adel (?).

Slægten fører i sølv felt en sort grif, hvis underdel forvandles til en fiskehale. Dette våbenskjold var også benyttet af den schlesiske uradelsslægt von Mestich (også Möstich), som oprindeligt stammede fra Brandenburg, hvor den havde besiddelser i den tidligere landkreds Züllichau-Schwiebus og allerede 1368 ejede Radewitsch, Möstchen, Krauschow etc. og endnu 1651 sad på godset Kaltzig, alle beliggende i det nuværende Polen (siden 1945).

Slægten kom til Danmark-Norge med major Nicolai Abraham von Møsting (1622-1683), søn af Georg WIlhelm von Mösting og Helene Judithe von Diebitsh, som i 1. ægteskab var gift med Juline Chatrine Lange var fader til Christian Georg von Møsting (1668-1720), der var gift med Catharine Marie Juel (1669-1712), og som døde som dansk generalmajor uden at efterlade afkom. I 2. ægteskab med Kirsten Lauridsdatter Lunov var han fader til Alexander Frederik von Møsting (1680-1737), der var kongelig dansk oberst og generaladjutant, overhofmester for Prinsesse Charlotte Amalie, og Helene Kirstine von Møsting (1682-1748), gift med Wulf Abraham Unger (1682-1723) til Overklit og Baggesvogn.

Alexander Frederik von Møsting var fader til Catharine Marie von Møsting (1714-1770), gift med lensgreve, gehejmeråd Johan Sigismund Schulin og moder til lensgreve Frederik Ludvig Schulin, og amtmand, hvid ridder Frederik Christian von Møsting (1717-1773).

Frederik Christian von Møsting var fader til Frederikke Louise von Møsting (1748-1810), hofdame hos Dronning Caroline Mathilde 1767-72 og senere hos Kronprinsesse Marie Sophie Frederikke, Sophie Charlotte von Møsting (1751-1809), hofdame hos Prinsesse Louise Augusta, Juliane Marie von Møsting (1754-1821), gift med lensgreve Frederik Knuth til Knuthenborg (1760-1818), og til gehejmestatsminister, hvid og blå ridder Johan Sigismund von Møsting (1759-1843).

Se også 
 Mösting (månekrater)
 Møstings Hus

Kilder 
 Dr. Ernst Heinrich Kmeschke, Neues allgemeines Adels-Lexicon, bind 6, Leipzig 1865, s. 325. Online
 Opslag i Finn Holbek, Skeel & Kannegaard Genealogy og Reventlow Genealogical Database

Adelsslægter fra Brandenburg
 
Slægter fra Danmark
Frederik Grodtschilling

Frederik Grodtschilling (17. december 1731 – 14. januar 1792) var en dansk søofficer, far til Georg Joachim Grodtschilling.

Han var søn af kommandørkaptajn Bernhard Grodtschilling (2. maj 1697 – 2. august 1776) og Marie Cathrine Bentsdatter (1696-1771), blev sekondløjtnant 1750, premierløjtnant 1755, kaptajnløjtnant 1760, kaptajn 1763, kommandørkaptajn 1775, kommandør 1781 og kontreadmiral 1790. Han døde 14. januar 1792.

Grodtschilling, der levede og virkede i den store fredsperiode, var i sin tid en meget benyttet officer, der foruden at sejle som subaltern officer 5 gange var chef for forskellige fregatter og senere 2 gange for linjeskibe, heraf 1779 for linjeskibet Dannebrog på togt til Middelhavet med gaver til Dejen af Algier. Som næstkommanderende med fregatten Hvide Ørn 1760 blev han på Puerto Rico udplyndret af en spansk kaper. Fra 1780-89 gjorde han tjeneste som interimschef for Orlogsværftet i Frederiksværn og overgik herfra til Admiralitets- og Kommissariatskollegiet, af hvilket han forblev medlem til sin død; 1791 blev han tillige chef for 2. division. 1790 indtrådte han i en kommission, som bl.a. havde det hverv at ordne landets kyst- og havneforsvar. 1784 optoges han i adelstanden. Han har efterladt en radering af en genius med overflødighedshorn og er således
den sidste kunstner af slægten Grodtschilling.

Grodtschilling var gift 2 gange: 1. gang med Marie Susanne f. Prescher (1744-1768), 2. gang (1772) med Frederikke Louise f. Lütken (26. november 1747 – 1812), datter af kaptajn Frederik Christopher Lütken (1698-1784), kontrollør ved Øresunds Toldkammer.

Kilder 
 C. With, "Frederik Grodtschilling", i: C.F. Bricka (red.), Dansk Biografisk Lexikon, København: Gyldendal 1887-1905.

Danskere i 1700-tallet
Admiraler fra Danmark
Frederik
Personer i Dansk Biografisk Leksikon
Kobberstikkere fra Danmark
Sainte-Marie-la-Mer

Sainte-Marie eller Sainte-Marie-la-Mer (på Catalansk: Santa Maria la Mar) er en by og kommune i departementet Pyrénées-Orientales i Sydfrankrig.

Geografi 

Kommunen ligger ved Middelhavet øst for Perpignan. Den gamle by Sainte-Marie, bygget op om kirken af samme navn, ligger 2 km fra kysten. Den nye bydel Sainte-Marie-Plage ligger helt ned til havet, 3 km nord for Canet-en-Roussillon.

Demografi

Udvikling i folketal

Kilder

Eksterne henvisninger 
 Pyrénées Catalanes

Byer i Pyrénées-Orientales
Serhij Nazarenko

Serhij Jurijovitj Nazarenko (på ukrainsk: Сергій Юрійович Назаренко) (født 16. februar 1980 i Kirovohrad, Sovjetunionen) er en ukrainsk tidligere fodboldspiller, der spillede som midtbanespiller. Han spillede størstedelen af sin karriere i hjemlandet hos FC Dnipro, og blev indlemmet i førsteholdstruppen i 2003.

Landshold 
Nazarenko nåede 56 kampe og scorede 12 mål for Ukraines landshold, som han debuterede for 11. oktober 2003 i et opgør mod Makedonien. Han var en del af den ukrainske trup der nåede kvartfinalerne ved VM i 2006 i Tyskland.

Referencer

Eksterne henvisninger 

Fodboldspillere fra Ukraine
Fodboldspillere fra FC Dnepro
Deltagere ved verdensmesterskabet i fodbold 2006
Deltagere ved det europæiske mesterskab i fodbold 2012
Ig slot

Ig slot (slovensk: Grad Ig eller ižanski grad) også kendt som Zonec slot, er beliggende på Pungart-bjerget (højde: 366 m) over byen Ig, i den sydlige udkant af Ljubljana, Sloveniens hovedstad.

Historie 
Slottet blev nævnt første gang som hof Ig i 1369, da adelsfamilien Schnitzenbaum genopbyggede en gammel ejendom kaldet Iški turn eller Turnek som et defensivt tårn. I slutningen af det 15. århundrede blev det atter genopbygget, men denne gang til en lille herregård og i 1510 blev den solgt til Huset Auersperg, som i 1581 solgte den til Johann den adelige Engelshauser. I 1717 autoriserede Pave Clemens XI åbningen af et privat oratorium i slottet. I 1805 blev slottet arvet af et af greve Engelhausers familiemedlemmer, greve Wilhelm Vajkard Auersperg.

Slottet var mål for bondeoprør i 1515 og 1848, og blev belejret af tyrkerne in 1528. Under 2. verdenskrig fungerede det som en udpost for det italienske Arma dei Carabinieri og slovenske samarbejdspartnere; i 1944 blev det angrebet og brændt ned af partisanere. Efter krigen blev det repareret og lavet om til et kvindefængsel. Der er ikke adgang for offentligheden.

Eksterne henvisninger 
 Ortofoto på Geopedia 

Slotte i Slovenien
Trine Gudnitz

Trine Gudnitz (født 9. juli 1987) er en dansk langdistance- og åbent-vandsvømmer. Hun svømmer til daglig for Helsingør Svømmeklub under sin bror Morten Gudnitz. Siden 2008 har hun været fast tilknyttet og trænet på det Nationale Træningscenter under landstræneren. 

Gudnitz har utallige medaljer fra danske mesterskaber i bagagen både fra åbent vand og bassin, bl.a. fra 2009, hvor hun var dobbelt dansk mester i 400 og 800 meter fri. I 2009 var hun desuden nationalmester i ikke mindre end fire lande (Sverige, Holland, Portugal og Danmark).

I 2010 var Gudnitz den første dansker nogensinde til at svømme 10 km i bassin ved et dansk mesterskab. Dette skete som led i en kvalifikationsrunde til de europæiske mesterskaber. Tiden lød på 2.04.16 og er dansk rekord. 

Udover svømning er Gudnitz også en ihærdig konkurrence livredder, og hun har både danske rekorder og nordiske mesterskaber på CV'et.

Svømmere fra Danmark
Wiener Neustadt Vandtårn

Wiener Neustadt Vandtårn er et vandtårn i Wiener Neustadt på Südtiroler Platz.

Tårnet er et vartegn for byen og kan ses langvejs fra. Samtidig er det et betydende industriminde og var engang en del af Kaiser-Franz-Joseph-vandledning.

Historie 
I årene 1902 til 1903 blev en anmodning om anlægningen af en dybtvandsledning indgivet og tilladelsen gjorde, at firmaet C. Korte und Co. i 1909 kunne udføre arbejdet. På vegne af dette firma blev det nødvendige tårn i 1909-1910 opført af bygmester Anton Koblischek efter planer af arkitekterne Siegfried Theiss og Hans Jaksch. Den 13. december 1910 blev vandtårnet taget i drift.

Vandtårnet blev under anden verdenskrig delvist ødelagt og blev i 1950-1951 renoveret, hvormed vinduerne blev forandrede.

Vandtårnet er stadig del af vandforsyningen, men den tjener ikke længere som overskudsbeholder, men derimod som regelmæssig forsyner, hvorfra vandpumperne pumper kilder vandet ind og ud. Ved strømafbrydelse kan vandtårnet takket være sin højde kortvarrigt sikre forsyningen.

Arkitektur 
Tårnets grundplan er en cirkel og det underste modul er svagt konisk. Skaftet er udsmykket med lisener og rektangulære vinduer. Det øverste polygonale modul indeholder vandtanken.

Litteratur 
 Dehio-Handbuch. Die Kunstdenkmäler Österreichs: Niederösterreich südlich der Donau. Teil 2. M bis Z. Wiener Neustadt. Technische Denkmäler. Bundesdenkmalamt (Hrsg.), Verlag Berger, Horn / Wien 2003, , S. 2682.

Referencer

Eksterne henvisninger 

Bygninger, konstruktioner og anlæg i Niederösterreich
Wiener Neustadt
Vandtårne i Østrig
Karl Warburg

Karl Johan Warburg (født 23. november 1852 i Göteborg, død 14. september 1918 i Stockholm) var en svensk litteraturhistoriker. Han var fætter til Carl Simon Warburg.

Warburg blev student 1870, licentiat 1876 og samme år docent i litteraturhistorie. I 1877 blev han medarbejder ved Göteborgs Handels- och Sjöfartstidning, hvor mange fortrinlige afhandlinger af ham er offentliggjorte, og i hvis redaktion han virkede til sin død. 1881 tildelte universitetsstyrelsen Warburg det hverv at holde foredrag over kunst og litteratur, og han udførte dette, senere som professor, indtil indretningen af Svenska Akademiens Nobelbibliotek helt lagde beslag på hans tid; han flyttede til Stockholm som dettes bibliotekar, og det skyldes i første række hans dygtighed og energi, at biblioteket startedes så godt. Efter Oscar Levertins død 1906 overtog han dennes professorat i Stockholm, og han virkede der for oprettelsen af Stockholms stadsbibliotek. Warburg har fortjeneste af at have udgivet en række større og mindre afhandlinger, særlig i Samlaren og i kalenderen Svea om svenske forfattere og litteraturforhold, ligesom han har udgivet Viktor Rydbergs og Carl Snoilskys samlede værker.

Af hans større arbejder og biografier over svenske værker må anføres: Det svenska lustspelet under frihetstiden (1876), Från vår konstvärld, Biografier öfver svenska och finska konstnärer (1884), Olof Dalin, hans liv och gärning (1884), Anna Maria Lenngren (1887, ny udgave 1917), Bengt Lidner (1889, med et tillæg Lidners Medee 1898), Carl August Ehrensvärd (1893), Viktor Rydberg (I—II 1900), Karl Snoilsky (1904), Viktor Rydberg (I—II 1900), Carl Snoilsky (1905). Desuden har han udgivet Svensk litteraturhistoria i sammandrag för skolor och självstudium (1880) og (sammen med Henrik Schück) Illustrerad svensk litteraturhistoria (2 bind 1896-97, ny udgave 1912—14), i hvilken han har behandlet tiden fra 1718—1830. men desuden har han udgivet forskellige forfatteres værker: fru Lenngren (1884), Pontus Wikner (1888), Rydberg (1896—99) og flere, og også den svenske kunsthistorie eller udlandets, Velasquez och hans konst 1899, blev undersøgt og prøvet i forskellige afhandlinger. Særegen for ham er hans indtrængen i stoffet, og hans evne til at brede det ud for læseren uden forudfattethed og uden partitagen, derfor har senere litteraturhistorikere haft let ved at bygge på hans undersøgelser. Også udgivelsen af en poetisk antologi Ur svenska sången (1883, 2. udgave 1905) skyldes ham.

Kilder 

 

Litteraturhistorikere fra Sverige
Professorer fra Sverige
Ansatte ved Uppsala Universitet
Ansatte ved Göteborgs Universitet
Ansatte ved Stockholms Universitet
Faglitterære forfattere fra Sverige
Svensksprogede forfattere fra Sverige
Svenskere i 1800-tallet
Svenskere i 1900-tallet
Personer fra Göteborg
Junior Eurovision Song Contest 2011

Junior Eurovision Song Contest 2011 var den niende udgave af Junior Eurovision Song Contest, og fandt sted i Jerevan, Armenien den 3. december 2011. 

2011
Musik i 2011
Jan-Eric Sundgren

Jan-Eric Sundgren (født 1951) er en svensk ingeniør og vicepræsident for Volvo. Før sin nuværende stilling var Sundgren ansat som professor i fysik ved Linköping Universitet og rektor for Chalmers tekniska högskola.

Sundgren fik sin kandidatgrad i elektroteknik og anvendt fysik i 1974 fra Linköpings tekniska högskola. Efter et kort ophold hos Ericsson vendte han tilbage til Linköpings Universitet, hvor han færdiggjorde sin doktorgrad i fysik i 1982. Hans vejleder var Stig Hagström.

Karriere 
I 1985-1986 var han postdoc ved University of Illinois at Urbana-Champaign. Derefter vendte han tilbage til Linköpings Universitet for at blive professor i fysik i 1990. Han var også vicepræses for Det Kongelige Svenske Akademi for Ingeniørvidenskaber.

I 1998-2005 var han rektor for Chalmers tekniska högskola.

Anerkendelser 
 Medlem af Det Kongelige Svenske Akademi for Ingeniørvidenskaber, 1997.
 John A. Thornton Memorial Award & Lecture, American Vacuum Society, 1995.

Referencer 

Ingeniører fra Sverige
Ansatte ved Linköping Universitet
Ansatte ved Chalmers tekniska högskola
Erhvervsfolk fra Sverige
Medlemmer af Kungliga Ingenjörsvetenskapsakademien
Christian Nerlinger

Christian Nerlinger (født 21. marts 1973 i Dortmund, Vesttyskland) er en tidligere tysk fodboldspiller, der spillede som central midtbane. Han repræsenterede på klubplan primært FC Bayern München og Borussia Dortmund, men havde også ophold hos FC Kaiserslautern samt hos Rangers i Skotland. Med Bayern München var han med til at vinde blandt andet to tyske mesterskaber og UEFA Cuppen, mens han med Rangers vandt det skotske mesterskab.

Nerlinger blev i 2009 udnævnt til ny manager/sportsdirektør i Bayern München, men han blev fyret efter en skuffende 2011/2012-sæson.

Landshold 
Nerlinger spillede desuden seks kampe for Tysklands landshold, hvori han scorede ét mål. Han debuterede den 5. september 1998 i et opgør mod Rumænien.

Titler 
Bundesligaen
 1994 og 1997 med Bayern München

DFB-Pokal
 1998 med Bayern München

DFB-Ligapokal
 1997 med Bayern München

UEFA Cup
 1996 med Bayern München

Skotsk Premier League
 2003 med Rangers F.C.

Skotsk FA Cup
 2002 og 2003 med Rangers F.C.

Referencer 

Fodboldspillere fra Tyskland
Fodboldspillere fra FC Bayern München
Fodboldspillere fra Borussia Dortmund
Fodboldspillere fra Rangers F.C.
Fodboldspillere fra 1. FC Kaiserslautern
Personer fra Dortmund
One Day at a Time (Eminem)

One Day at a Time er den anden single fra den amerikanske rapper Tupac Shakurs album Tupac: Resurrection (Original Soundtrack), der blev udgivet posthumt. Med på sangen er 'Outlaws' og Eminem.

Eminem-sange
Singler fra 2003
Decentralisering

Decentralisering er et udtryk for, at ansvar, opgaver og/eller økonomiske ressourcer overdrages fra en overordnet myndighed til underordnede myndigheder. Endvidere anvendes begrebet om en opsplitning af en stor organisation i mindre enheder.

I politologi belyser begrebet, hvordan styringen af en politisk organisation eller et politisk system bliver udlagt til flere underordnede politisk niveauer - i modsætning til topstyring som forekommer, når en ledelse eller staten står for hovedparten af styring.

I virksomhedsstudier henviser decentralisering til kommandovejene i organisationen. En stærkt decentraliseret organisation betegnes også som en netværksorganisation.

I økonomi forstås der ved decentralisering en overdragelse af budgetstyring og ressourceforbrug fra en overordnet myndighed eller organisation til et underordnet eller lokalt niveau.

Processen kan være tvetydig. F.eks. betød strukturreformen i Danmark d. 1. januar 2007, at kommunerne gennemgik en geografisk centralisering, men samtidig også blev gjort ansvarlige for flere velfærdsopgaver, bl.a ved at overtage nogle af de opgaver som amterne (nu regioner) og staten tidligere havde haft, dvs. en decentralisering af opgaveløsningen.

Kommunalreformen i 1970 førte til en decentralisering, og problemerne denne kunne medføre fik Svend Erik Hovmand til at agitere for en decentralisering af magten i sin debatbog "Det nære samfund" fra 1973.

Målsætning
Den politiske målsætning med decentralisering er dels, at beslutningerne tages nær på borgerne, dels at undgå bureaukratiske arbejdsgange. Begrebet har således både et demokratisk perspektiv og et administrativt perspektiv. I Danmark inddrages også foreninger som deltagere i gennemførelsen af politiske beslutninger. I EU er subsidiaritetsprincippet, som er et princip om, at EU - bortset fra de områder, hvor EU har den eneste kompetence - udelukkende handler på områder, hvor dette vil være mere effektivt end at handle på nationalt, regionalt eller lokalt plan, et udtryk for et ønske om decentralisering.

Se også 
 Centralisering

Litteratur
 Goul Andersen, Jørgen: Politik og samfund i forandring, bind II (1998), Columbus

Eksterne henvisninger 
 Decentralisering – Den Store Danske

Noter

Statskundskab
Politik
Francisco José Camarasa

Francisco José "Paco" Camarasa Castellar (født 27. september 1967 i Rafelbunyol, Spanien) er en tidligere spansk fodboldspiller, der spillede som midterforsvarer. Han spillede på klubplan hele sin karriere, mellem 1985 og 2000, hos Valencia CF i La Liga. Her var han med til at vinde Copa del Rey i 1999.

Camarasa spillede desuden mellem, 1993 og 1995, 14 kampe for Spaniens landshold. Han debuterede for holdet 8. september 1993 i et opgør mod Chile, og var en del af den spanske trup til VM i 1994.

Titler 
Copa del Rey
 1999 med Valencia CF

Referencer

Eksterne henvisninger 
 BDFutbol spillerinfo 

Fodboldspillere fra Spanien
Fodboldspillere fra Valencia CF
Fodboldtrænere fra Spanien
Deltagere ved verdensmesterskabet i fodbold 1994
Port Augusta (Australien)

Port Augusta er en by i delstaten South Australia i Australien på østkysten af Eyre Peninsula, 322 km nord for delstatshovedstaden Adelaide. Indbyggertallet er . Port Augusta har en havn og blev grundlagt 24. maj 1852 af Alexander Elder og John Grainger.

Referencer

Eksterne henvisninger 

Byer i South Australia
Villelongue-dels-Monts

Villelongue-del-Monts (på Catalansk: Vilallonga dels Monts) er en by og kommune i departementet Pyrénées-Orientales i Sydfrankrig.

Geografi 
Villelongue ligger på Roussillon-sletten umiddelbart nord for Albère-bjergene, som er en del af Pyrenæerne. Nærmeste byer er mod nordøst Saint-Génis-des-Fontaines (3 km), mod øst Laroque-des-Albères (3 km) og mod sydvest Montesquieu-des-Albères (4 km). Floden Tech løber gennem den nordligste del af kommunen.

Historie 

Villelongue nævnes første gang i 981 som Vilallonga og hørende til klosteret i Saint-Génis-des-Fontaines. I 1095 nævnes borgen Castrum Sancti Christophori som ligger på en klippe over byen. Sognekirken Saint Etienne blev indviet i 1202.

Demografi

Udvikling i folketal

Kilder

Eksterne henvisninger 

Byer i Pyrénées-Orientales
Renault 14

Renault 14 var en bilmodel fra Renault bygget mellem 1976 og 1983.

Modellen fandtes kun som 5-dørs hatchback med benzinstødstangsmotorer på 1,2 og 1,4 liter med effekt fra 57 til 71 hk.

Renault 14's konkurrenter var bl.a. Fiat Ritmo, Mazda 323 og Opel Kadett.

Modellen blev i 1983 afløst af Renault 9 og Renault 11.

Eksterne henvisninger 

14
Små mellemklassebiler
Forhjulstrukne biler
Biler introduceret i 1976
Biler fra 1970'erne
Biler fra 1980'erne
Victor Hermansen

Victor Hermansen (født 21. december 1894 på Frederiksberg, død 9. juni 1960 i Gentofte) var en dansk historiker og museumsinspektør.

Victor Hermansen blev student fra Metropolitanskolen 1912, mag.art. i historie 1920. Han var museumsinspektør ved Nationalmuseet fra 1938. Han beskæftigede sig især med topografisk forskning, og skrev bl.a. om København, Hillerød, Ribe, Køge og Roskilde. Han blev i 1928 ansat som sekretær og 1933 som redaktør ved udarbejdelsen af værket Danmarks Kirker. Her bidrog han til bindene om Præstø Amt, Sorø Amt og København, samt om Roskilde Domkirke.

Han var udgiver af J.J.A. Worsaaes erindringer og breve (1934 og 1938), og bogen om Kongens Kunstkammer Fra Kunstkammer til Antik-Cabinet (1951). Han havde samlet materiale til et planlagt værk om Christian Jürgensen Thomsen, men hans sygdom og tidlige død forhindrede færdiggørelsen af dette.

Fra 1935 var han i bestyrelsen til Selskabet for Staden Københavns Historie og Topografi, og den 26. februar 1953 blev han medlem af Det kongelige danske Selskab for Fædrelandets Historie. Han var også medlem af bestyrelserne for Historisk Samfund for Københavns Amt, for Selskab for Historie, Litteratur og Kunst og for Bakkehusmuseet. Han var Ridder af Dannebrog.

Han er begravet på Sorgenfri Kirkegård.

Kilder 
 Albert Fabritius, Nekrolog over Victor Hermansen i Historiske Meddelelser om København, 1960.
 Kraks Blå Bog 1957

Historikere fra Danmark
Ansatte ved Nationalmuseet
Personer fra Frederiksberg
Riddere af Dannebrog
Faglitterære forfattere fra Danmark
Personer i Kraks Blå Bog (afdøde)
Dansksprogede forfattere fra Danmark
Studenter fra Metropolitanskolen
Talcott Parsons

Talcott Parsons (født 13. december 1902, død 8. maj 1979) var en amerikansk sociolog, som anses for at være en af de mest indflydelsesrige engelsksprogede sociologer i det 20. århundrede.

Parsons introducerede Max Webers teorier i USA, og hans fortolkning prægede længe den amerikanske forståelse af Webers idéer. 

Parsons udviklede – i sin bestræbelse på at udarbejde en helhedsmodel – en generel teori om samfundets struktur, udvikling og funktion. Den betegnes som AGIL-systemet på baggrund af dens hypotese om, at alle grupperinger eller samfund forsøger at opretholde fire grundlæggende funktioner: adaptation, goal attainment, integration og latency. 

Parsons teoretiske perspektiv er blevet betegnet som strukturfunktionalisme. 

Det funktionalistiske perspektiv består i at betragte helheden som en organisme, hvor alle fænomener, f.eks.institutioner analyseres ud fra deres funktion i helheden. 

Parsons selv erklærede, at hans teori var mere vidtgående end den klassiske funktionalisme.

Væsentlige værker 
 The Structure of Social Action (1937), 
 The Social System (1951), 
 Structure and Process in Modern Societies (1960), 
 Sociological Theory and Modern Society (1968), 
 Politics and Social Structure (1969).

Sociologer fra USA
Amerikanere i 1900-tallet
Wonderfestiwall

Wonderfestiwall er en årligt tilbagevendende musikfestival, som finder sted ved Hammershus på Bornholm, i slutningen af august eller begyndelsen af september.

Festivalen blev startet i 2008 af 8 lokale ildsjæle i alderen 18-28 år. Det første år havde man en meget lille scene, og 10 forskellige kunstnere var på programmet. Året efter, i 2009, udvidede man scenen til det dobbelte areal, og antallet af kunstnere var nu på 16.

Wonderfestiwall laves af foreningen "Foreningen Wonderfestiwall" tidl. "Den Kulturelle Uafhængighedshær". Formanden er medstifter Daniel Mühlendorph.

Priser 
Arrangørgruppen bagved Wonderfestiwall modtog i 2008, Bornholms Regionskommunes Kulturpris.

I 2010 uddelte TV 2/Bornholm for første gang en kulturpris. Efter en sms-afstemning blandt kanalens seere, vandt Wonderfestiwall prisen.

Wonderfestiwall år for år

Referencer

Eksterne henvisninger 
 Wonderfestiwalls officielle hjemmeside

Begivenheder på Bornholm
Musikfestivaler i Danmark
Etableret i 2008
Kultur på Bornholm